Spansk MGP-håp: - Ble bedt om ikke å vinne
Og det vil ifølge Pastora selv heller ikke arrangørene av den eventuelle finalen i Spania. I et intervju med radiostasjonen ABC Punto sier spanjolen at hun fikk følgende beskjed fra TV-stasjonen TVE: - Vær så snill, ikke vinn! Saken har fått stor oppmerksomhet i Spania, og Soler har senere hevdet at utsagnet ble sagt som en spøk. Hun erkjenner likevel at hun ikke vil vinne, skriver AFP. - Jeg tror ikke det er det rette tidspunktet verken for Spania eller det spanske folk å vinne Eurovision. Jeg tror det ville vært umulig å holde neste års konkurranse hvis vi vinner, fordi det koster så mye penger, sier hun. Hun er også sitert på at hun gjerne kommer på topp fem i finalen, aller helst andre, tredje eller fjerde plass. Årsaken til den mindre offensive målsettingen er selvfølgelig at et Spania i økonomisk trøbbel ikke vil ta seg råd til å arrangere en kostbar finale til neste år, som de må hvis Soler vinner. Spania har den siste tiden gjort store kutt i økonomien, og samtidig hevet skatten, for å redusere landets underskudd. EBU har imidlertid flere planer på lager dersom land i økonomisk krise skulle vinne Eurovision. Spania er som en av de fem store i Melodi Grand Prix direktekvalifisert til finalen på lørdag.
Den spanske MGP-deltakeren Pastora Soler (33) er dønn ærlig - hun vil ikke vinne.